Ministrstvo za kmetijstvo, gozdarstvo in prehrano, Dunajska cesta 22, 1000 Ljubljana (v nadaljnjem besedilu: ministrstvo), na podlagi prvega odstavka 3. člena Uredbe o izvajanju intervencij v sektorju čebelarskih proizvodov iz strateškega načrta skupne kmetijske politike 2023–2027 (Uradni list RS, št. 17/23, 58/23 in 92/24; v nadaljnjem besedilu: Uredba), objavlja

**JAVNI RAZPIS ZA PODINTERVENCIJO SOFINANCIRANJE ZDRAVIL V PROGRAMSKEM LETU 2025**

##### 1. PREDMET JAVNEGA RAZPISA

1.1 Predmet javnega razpisa je sofinanciranje zdravil za zatiranje varoj v programskem letu 2025, katerega glavni namen je zagotavljanje zdravstvenega varstva čebel in večje varnosti čebeljih pridelkov.

1.2 Višina nepovratnih sredstev, namenjena za izvajanje javnega razpisa za podintervencije sofinanciranje zdravil v programskem letu 2025 znaša do **106.525,76 eurov**.

* 1. Sredstva bremenijo proračunski postavki ministrstva:

– PP 221642 Strateški načrt SKP 2023–2027 – sektor čebelarskih proizvodov – EU, v višini do 53.262,88 eurov,

– PP 221643 Strateški načrt SKP 2023–2027 – sektor čebelarskih proizvodov – slovenska udeležba, v višini do 53.262,88 eurov.

1.4 Delež prispevka Evropske unije v celotnih javnih izdatkih znaša 50% upravičenih stroškov.

1.5 Aktivnosti za izvajanje podintervencije sofinanciranje zdravil po tem javnem razpisu ne smejo biti **začete pred 1. avgustom 2024 in morajo biti zaključene najkasneje do 31. julija 2025**. Za začetek aktivnosti se po tem javnem razpisu šteje izdaja, prejem in plačilo računa oziroma računov za upravičene stroške po Uredbi in po tem javnem razpisu.

##### 2. VLAGATELJ IN UPRAVIČENEC

2.1 Vlagatelj je fizična ali pravna oseba, kot je določena v prvem odstavku 32. člena Uredbe.

2.2 Upravičenec je vlagatelj, ki izpolnjuje pogoje iz 33. člena Uredbe.

**3. POGOJI ZA PRIDOBITEV JAVNIH SREDSTEV**

3.1 Pogoji za pridobitev javnih sredstev morajo biti izpolnjeni že na dan oddaje vloge. Vlagatelj lahko pridobi sredstva v okviru tega javnega razpisa samo na podlagi ene odobrene vloge.

3.2 Sredstva se ne odobrijo vlagatelju, ki je za iste upravičene stroške, kot jih navaja v vlogi za pridobitev sredstev po tem javnem razpisu, že prejel sredstva Evropske unije ali javna sredstva Republike Slovenije. V slednje se prištevajo tudi javna sredstva iz naslova lokalne skupnosti.

3.3 Vlagatelj mora biti imetnik transakcijskega računa v skladu s 35. členom Zakona o kmetijstvu (Uradni list RS, št. 45/08, 57/12, 90/12 – ZdZPVHVVR, 26/14, 32/15, 27/17, 22/18, 86/21 – odl. US, 123/21, 44/22, 130/22 – ZPOmK-2, 18/23 in 78/23; v nadaljnjem besedilu: ZKme-1).

3.4 Vlagatelj mora ob oddaji vloge na javni razpis izpolnjevati pogoje iz 33. člena Uredbe:

– je opravil nakup zdravil, pri čemer za dokazilo o opravljenem nakupu štejeta račun in dokazilo o plačilu računov;

– se je udeležil najmanj enega veterinarskega izobraževanja s področja zdravstvenega varstva čebel največ štiri koledarska leta pred objavo javnega razpisa pred datumom oddaje vloge na javni razpis za dodelitev sredstev, ki ga je pripravil in izvedel Nacionalni veterinarski inštitut;

– mu v programskem obdobju 2023–2027 na podlagi predpisov, ki urejajo področje zdravil za uporabo v veterinarski medicini, ni bila izdana pravnomočna odločba Uprave za varno hrano, veterinarstvo in varstvo rastlin (v nadaljnjem besedilu: UVHVVR) glede nepravilne uporabe zdravil;

– je na dan oddaje vloge vpisan v register čebelnjakov;

– je v preteklem koledarskem letu poročal o številu čebeljih družin v skladu s pravilnikom, ki ureja vpis v register čebelnjakov;

– ima na dan oddaje vloge urejen vpis v register kmetijskih gospodarstev;

– je vlagatelj pravna ali fizična oseba, ki opravlja dejavnost in vodi poslovne knjige v skladu z računovodskimi standardi za davčne namene, mora za vse poslovne dogodke v zvezi z izvedbo javnega razpisa voditi ločeno računovodstvo v skladu z računovodskimi standardi (ločeno stroškovno mesto ali ločene ustrezne računovodske konte), kar dokazuje z izpiskom iz ločenih knjigovodskih evidenc, iz katerega so razvidni poslovni dogodki v zvezi z izvedbo tega javnega razpisa.

**4. PREDMET PODPORE**

4.1 Upravičeni stroški so **stroški določeni v 34. členu Uredbe, ki so nastali in bili plačani med 1. avgustom 2024 in 31. julijem 2025,** do višine, določene s Sklepom o določitvi seznama in najvišje višine priznanih stroškov nakupa čebelarske opreme, zdravil za zatiranje varoj, sadik medovitih rastlin ter satnic za namen izvajanja intervencij v sektorju čebelarskih proizvodov iz strateškega načrta skupne kmetijske politike 2023–2027 (Uradni list RS, št. 14/25; v nadaljnjem besedilu: Sklep Vlade RS).

**Seznam zdravil za zatiranje varoj na osnovi organskih kislin in eteričnih olj, ki so dovoljena v ekološkem čebelarstvu in seznam drugih zdravil za zatiranje varoj, ter najvišja višina priznanih stroškov nakupa navedenih zdravil so navedeni v Preglednici 2 in 3 iz Priloge Sklepa Vlade RS.**

4.2 V okviru podintervencije sofinanciranje zdravil so do sofinanciranja nakupa zdravil za zatiranje varoj upravičeni vsi čebelarji, ki izpolnjujejo pogoje za pridobitev javnih sredstev iz točke 3 tega javnega razpisa.

4.3 Če upravičenec uveljavlja strošek nakupa zdravila iz Preglednice 2 ali 3 iz Priloge Sklepa Vlade RS ter cena presega najvišjo višino priznanih stroškov nakupa, se mu prizna cena v najvišji višini priznanih stroškov nakupa zdravila, kot je določena v preglednicah.

4.4 Vlagatelj mora priložiti vse skenirane izvirne račune na njegovo ime, ki vsebujejo podatke iz 82. člena Zakona o davku na dodano vrednost (Uradni list RS, št. 13/11 – uradno prečiščeno besedilo, 18/11, 78/11, 38/12, 83/12, 86/14, 90/15, 77/18, 59/19, 72/19, 196/21 – ZDOsk, 3/22, 29/22 – ZUOPDCE in 40/23 – ZDavPR-B, 122/23 in 104/24) in vsa dokazila o plačilu računov na njegovo ime.

**5. VIŠINA SREDSTEV**

5.1 Skupni stroški nakupa zdravil za zatiranje varoj, ki se upoštevajo pri obravnavi vloge, morajo znašati najmanj 50 eurov brez vštetega DDV.

5.2 Delež sofinanciranja nakupa zdravil za zatiranje varoj na osnovi organskih kislin in eteričnih olj, ki so dovoljena v ekološkem čebelarstvu, znaša do 70 % skupne vrednosti izvedenega nakupa zdravil brez vštetega DDV, ki ne presega višine stroškov, ki so določeni v Preglednici 2 iz Priloge Sklepa Vlade RS, oziroma največ 10 eurov brez vštetega DDV na čebeljo družino, pri čemer se upošteva število čebeljih družin, vpisanih v register čebelnjakov na dan 31. oktobra v letu pred oddajo vloge.

5.3. Delež sofinanciranja nakupa drugih zdravil za zatiranje varoj, znaša do 50 % skupne vrednosti izvedenega nakupa zdravil brez vštetega DDV, ki ne presega višine stroškov, ki so določeni v Preglednici 3 iz Priloge Sklepa Vlade RS, oziroma največ 10 eurov brez vštetega DDV na čebeljo družino, pri čemer se upošteva število čebeljih družin, vpisanih v register čebelnjakov na dan 31. oktobra v letu pred oddajo vloge.

1. **MERILA ZA OCENJEVANJE VLOG**

6.1 Merila za ocenjevanje vlog na javni razpis so določena v 36. členu Uredbe in v dokumentu »Merila za izbor operacij«, ki ga je sprejel organ upravljanja in je dostopen na spletni strani programa razvoja podeželja: <https://skp.si/skupna-kmetijska-politika-2023-2027/merila-za-izbor-operacij-sn-2023-2027>.

|  |  |
| --- | --- |
| **Merila** | **Maksimalno. št. točk** |
| 1. **Vključenost čebelarja v kontrolo ekološkega čebelarjenja ali certifikat za ekološke čebelje pridelke** 2. **Število čebeljih družin, vpisanih v register čebelnjakov na dan 31. oktobra v letu pred oddajo vloge** | **60**  **40** |
| **SKUPAJ** | **100** |
| **MINIMALNI VSTOPNI PRAG TOČK** | **10** |

Točkovnik:

|  |  |
| --- | --- |
| 1. **VKLJUČENOST ČEBELARJA V KONTROLO EKOLOŠKEGA ČEBELARJENJA ALI CERTIFIKAT ZA EKOLOŠKE ČEBELJE PRIDELKE (maksimalno število točk 60)** |  |
| **60 točk** – čebelar je vključen v kontrolo ekološkega čebelarjenja ali ima certifikat za ekološke čebelje pridelke | **60** |
| **0 točk** - čebelar ni vključen v kontrolo ekološkega čebelarjenja ali nima certifikata za ekološke čebelje pridelke |

|  |  |
| --- | --- |
| **2. ŠTEVILO ČEBELJIH DRUŽIN VPISANIH V REGISTER ČEBELNJAKOV NA DAN 31. OKTOBRA V LETU PRED ODDAJO VLOGE (maksimalno število točk 40)** |  |
| **10 točk** - od 5 do 20 čebeljimi družinami  **20 točk** - od 21 do 40 čebeljimi družinami  **30 točk** - od 41 do 100 čebeljimi družinami  **40 točk** - z 101 ali več čebeljimi družinami | **40** |

6.2 Pri vlogah z enakim številom točk, se za določitev vrstnega reda obravnave vlog upošteva večje število čebeljih družin, vpisanih v register čebelnjakov na dan 31. oktobra v letu pred oddajo vloge.

**7. OBVEZNOSTI UPRAVIČENCA**

7.1 Upravičenec mora Agenciji Republike Slovenije za kmetijske trge in razvoj podeželja (v nadaljnjem besedilu: agencija), ministrstvu, revizijskemu organu in drugim nadzornim organom omogočiti pregled na kraju samem in dostop do dokumentacije, ki je bila podlaga za pridobitev sredstev.

7.2 Upravičenec mora dokumentacijo, ki je bila podlaga za pridobitev sredstev, hraniti še najmanj pet let od dneva zadnjega izplačila sredstev.

7.3 Upravičencu do konca programskega obdobja 2023–2027 ne sme biti izdana pravnomočna odločba UVHVVR glede nepravilne uporabe zdravil v skladu s predpisi, ki urejajo področje zdravil za uporabo v veterinarski medicini.

7.4 Upravičenec ali njegova pooblaščena oseba mora agencijo o višji sili ali izrednih okoliščinah pisno obvestiti na obrazcu iz Priloge 1 Uredbe in predložiti ustrezna dokazila v 15 dneh od dneva, ko upravičenec oziroma njegova pooblaščena oseba to lahko stori.

**8. SANKCIJE**

8.1 Neizpolnitev in kršitev obveznosti se sankcionira v skladu z določbami 106. člena Uredbe.

8.2 Upravičenec, ki ne omogoči pregleda na kraju samem, kot to določa točka 7.1 tega javnega razpisa, mora v proračun Republike Slovenije vrniti vsa izplačana sredstva. Če zamudi rok za vračilo sredstev iz odločbe o vračilu, mora vrniti znesek skupaj z zakonitimi zamudnimi obrestmi. Poleg tega se upravičenec izključi iz zadevne podintervencije do konca programskega obdobja 2023–2027.

8.3 Upravičenec, ki ne hrani dokumentacije, kot to določa točka 7.2 tega javnega razpisa, mora v proračun Republike Slovenije vrniti 10 % izplačanih sredstev. Če zamudi rok za vračilo sredstev iz odločbe o vračilu, mora vrniti znesek skupaj z zakonitimi zamudnimi obrestmi.

8.4 Če je upravičencu do konca programskega obdobja po izplačilu sredstev izdana pravnomočna odločba UVHVVR glede nepravilne uporabe zdravil v skladu s predpisi, ki urejajo področje zdravil za uporabo v veterinarski medicini, kot to določa točka 7.3 tega javnega razpisa, mora vsa izplačana sredstva vrniti v proračun Republike Slovenije. Če zamudi rok za vračilo sredstev iz odločbe o vračilu, mora vrniti znesek skupaj z zakonitimi zamudnimi obrestmi. Poleg tega se upravičenec izključi iz zadevne podintervencije do konca programskega obdobja 2023–2027.

**9. VLOGA**

9.1 Vlogo na javni razpis sestavlja prijavni obrazec s prilogami, ki je del razpisne dokumentacije. Vloga mora biti oddana elektronsko skladno s točko 10.2 tega javnega razpisa z vsemi prilogami in dokazili iz razpisne dokumentacije tega javnega razpisa.

##### 9.2 Razpisna dokumentacija je vlagateljem na voljo od dneva objave javnega razpisa v Uradnem listu Republike Slovenije. Razpisna dokumentacija se objavi na osrednjem spletnem mestu državne uprave [www.gov.si](http://www.gov.si).

9.3 Informacije v zvezi z javnim razpisom je možno dobiti na agenciji, tel. 01/580 77 92, v času uradnih ur. Vprašanja se lahko posredujejo tudi po elektronski pošti na naslov [aktrp@gov.si](mailto:aktrp@gov.si).

##### 10. ROK IN NAČIN PRIJAVE

10.1 **Rok za oddajo vlog začne teči 5. maja 2025 z začetkom ob 9.00 uri in traja do 31. julija 2025 do 15.00 ure.**

10.2 Vlogo upravičenec ali njegov pooblaščenec izpolni elektronsko in jo vloži v elektronski obliki, podpisano s kvalificiranim elektronskim podpisom. Priloge se predložijo kot skenogram. Za elektronsko izpolnjevanje in elektronsko vložitev vlog agencija vzpostavi enotno vstopno točko, preko katere se upravičenec ali njegov pooblaščenec za elektronsko vložitev prijavi v informacijski sistem agencije. Pri tem ima dostop do vseh podatkov, potrebnih za izpolnitev vlog. Nato izvede elektronski vnos, vlogo podpiše s kvalificiranim elektronskim podpisom in jo vloži v informacijski sistem agencije, ki ga obvesti o uspešni vložitvi vloge.

10.3 Če elektronsko vlogo vlaga pooblaščenec za elektronsko vložitev, se mora pred elektronsko vložitvijo vloge registrirati pri agenciji. Pooblaščenec za elektronsko vložitev pri vnosu vloge izpolni tudi izjavo o obstoju in sprejemu pooblastila v skladu z zakonom, ki ureja kmetijstvo. S podpisom na vlogi upravičenec ali njegov pooblaščenec potrdi pravilnost vnosa podatkov.

##### 11. OBRAVNAVA VLOG IN POSTOPEK ODOBRITVE

11.1 Obravnava vlog in postopek odobritve poteka v skladu s 94. in 95. členom Uredbe ter 50., 51. in 52. členom ZKme-1.

11.2 Vloge agencija odpira in obravnava ter zahteva odpravo pomanjkljivosti ob sočasni obravnavi vlog.

11.3 Dodelitev sredstev se odobri za tiste popolne vloge, ki izpolnjujejo pogoje iz 3. poglavja tega javnega razpisa in na podlagi meril iz 6. poglavja tega javnega razpisa.

11.4 Pri vlogah z enakim številom točk, dodeljenih v skladu z merili določenimi v 6. poglavju tega javnega razpisa, se za določitev vrstnega reda obravnave vlog, upošteva večje število čebeljih družin, vpisanih v register čebelnjakov na dan 31. oktobra v letu pred oddajo vloge.

11.5 Sredstva se vlagatelju odobrijo z odločbo, ki jo izda agencija.

**12. NADZOR IN SPREMLJANJE PODINTERVENCIJE**

Nadzor in spremljanje podintervencije je določeno v Uredbi v določbah od 98. do 103. člena.

##### 13. OBJAVA PODATKOV O UPRAVIČENCIH IN VARSTVO OSEBNIH PODATKOV

13.1 Seznam upravičencev do sredstev, se v skladu s 97. členom Uredbe objavi na spletni strani agencije.

13.2 Obdelava osebnih podatkov poteka v skladu s predpisi, ki urejajo osebne podatke.

Mateja Čalušić

ministrica